b'\n_START_ARTICLE_\nKheirotonia\n_START_PARAGRAPH_\nKheirotonia tai Heirotonia on ortodoksisen kirkon rituaali. Kheirotonialla vihit\xc3\xa4\xc3\xa4n teht\xc3\xa4viins\xc3\xa4 ylempi papisto eli diakonit, papit ja piispat. Rituaali toimitetaan alttarissa ja sen suorittaa aina piispa. Piispaksi vihkimisen toimittaa aina v\xc3\xa4hint\xc3\xa4\xc3\xa4n kolme piispaa, poikkeustilanteessa kaksi. Suomessa on ollut vain yksi t\xc3\xa4llainen tilanne: vuonna 1955 ei saatu kolmatta piispaa is\xc3\xa4 apulaispiispa Paavalin piispaksivihkimiseen, joten kheirotonian suorittivat is\xc3\xa4 arkkipiispa Herman ja is\xc3\xa4 piispa Aleksanteri kaksistaan. Tapauksen erikoisuutta korostaa ainutkertainen tilanne, kun kaikki kolme piispaa siunasivat yhtaikaa seurakuntaa siunauskynttil\xc3\xb6ill\xc3\xa4 _NEWLINE_Piispan vihkiminen on kolmeosainen: se alkaa lauantain vigilian j\xc3\xa4lkeen pidetyll\xc3\xa4 rukoushetkell\xc3\xa4, jonka toimittavat vihkij\xc3\xb6in\xc3\xa4 toimivat piispat. Vihitt\xc3\xa4v\xc3\xa4n tuo paikalle kaksi arkkimandriittaa tai rovastia, jonka j\xc3\xa4lkeen ilmoitetaan valinnasta ja kysyt\xc3\xa4\xc3\xa4n muodon vuoksi ottaako vihitt\xc3\xa4v\xc3\xa4 teht\xc3\xa4v\xc3\xa4n vastaan. My\xc3\xb6nt\xc3\xa4v\xc3\xa4n vastauksen j\xc3\xa4lkeen vanhin piispoista toimittaa lyhyen hartauden ja vihitt\xc3\xa4v\xc3\xa4 pit\xc3\xa4\xc3\xa4 saarnan, jossa erittelee sit\xc3\xa4 kehityskulkua, joka on tuonut h\xc3\xa4net t\xc3\xa4lle paikalle. Lopuksi vanhin piispa vihmoo vihitt\xc3\xa4v\xc3\xa4n p\xc3\xa4\xc3\xa4n pyh\xc3\xa4ll\xc3\xa4 vedell\xc3\xa4 siunaten teht\xc3\xa4v\xc3\xa4\xc3\xa4ns\xc3\xa4._NEWLINE_Itse vihkiminen alkaa liturgian alussa, kun vanhin paikalla olevasta papistosta tuo yhdess\xc3\xa4 vanhimman ylidiakonin kanssa vihitt\xc3\xa4v\xc3\xa4n piispojen eteen. Vihitt\xc3\xa4v\xc3\xa4lt\xc3\xa4 kysyt\xc3\xa4\xc3\xa4n kolme kysymyst\xc3\xa4: miten uskoo, miten kertoo sen laajemmin ja miten pit\xc3\xa4\xc3\xa4 arvossa kirkkoisien ja kirkolliskokousten p\xc3\xa4\xc3\xa4t\xc3\xb6kset. Vihitt\xc3\xa4v\xc3\xa4 lukee uskontunnustuksen, laajennetun piispallisen uskontunnustuksen sek\xc3\xa4 piispanvalansa. Vanhimman piispan loppusiunauksen j\xc3\xa4lkeen h\xc3\xa4n siirtyy takaisin alttariin odottamaan._NEWLINE_Itse vihkiminen toimitetaan Pyh\xc3\xa4n Kolminaisuuden virren j\xc3\xa4lkeen. Kaksi papiston vanhinta tuo vihitt\xc3\xa4v\xc3\xa4n kirkkokansan eteen ja edelleen pyh\xc3\xa4n oven kautta alttarip\xc3\xb6yd\xc3\xa4n luo. Alemmista vihkimisist\xc3\xa4 poiketen piispaksi vihitt\xc3\xa4v\xc3\xa4 ei kierr\xc3\xa4 alttarip\xc3\xb6yt\xc3\xa4\xc3\xa4 vaan polvistuu p\xc3\xb6yd\xc3\xa4n eteen painaen k\xc3\xa4tens\xc3\xa4 ja otsansa vasten p\xc3\xb6yt\xc3\xa4\xc3\xa4. Piispat toimittavat k\xc3\xa4ttenp\xc3\xa4\xc3\xa4llepanemisen sakramentin, jonka lukee vanhin piispa, Suomessa arkkipiispa, jonka j\xc3\xa4lkeen vihitty puetaan piispallisiin vaatteisiin ja siunaa ensi kerran kansaa molemmilla k\xc3\xa4sill\xc3\xa4\xc3\xa4n. Palveluksen j\xc3\xa4lkeen vanhin piispa luovuttaa vihitylle t\xc3\xa4m\xc3\xa4n piispansauvan ja pit\xc3\xa4\xc3\xa4 opetuspuheen._NEWLINE_Suomen itsen\xc3\xa4istymisen j\xc3\xa4lkeen useimmat piispat on vihitty Kuopion katedraalissa; poikkeuksia ovat is\xc3\xa4 arkkipiispa Herman, joka vihittiin Konstantinopolissa, is\xc3\xa4 piispa Aleksanteri joka vihittiin Viipurissa sek\xc3\xa4 Valamon Luostarissa vihityt is\xc3\xa4 apulaispiispa piispa Aleksi ja is\xc3\xa4 metropoliitta Tiihon._NEWLINE_Papiksi vihitt\xc3\xa4v\xc3\xa4 diakoni tuodaan kansan eteen suuren saaton yhteydess\xc3\xa4. H\xc3\xa4n kantaa p\xc3\xa4\xc3\xa4ns\xc3\xa4 p\xc3\xa4\xc3\xa4ll\xc3\xa4 suurta ehtoollispeitett\xc3\xa4 merkkin\xc3\xa4 teht\xc3\xa4v\xc3\xa4st\xc3\xa4\xc3\xa4n. Vanhin papeista ja ylidiakoni tuovat h\xc3\xa4net pyh\xc3\xa4n oven kautta alttarin eteen, jossa vihitt\xc3\xa4v\xc3\xa4 polvistuu ja kumartaa maahan ensin alttarin ja sitten piispan edess\xc3\xa4 merkkin\xc3\xa4 siit\xc3\xa4, ett\xc3\xa4 h\xc3\xa4n palvelee molempia. Piispa siunaa vihitt\xc3\xa4v\xc3\xa4\xc3\xa4 ja kumarrettuaan vihitt\xc3\xa4v\xc3\xa4 suutelee piispan k\xc3\xa4tt\xc3\xa4 ja epigonaatiota._NEWLINE_Nyt vihitt\xc3\xa4v\xc3\xa4 kulkee kolmesti alttarip\xc3\xb6yd\xc3\xa4n ymp\xc3\xa4ri opastajaksi m\xc3\xa4\xc3\xa4r\xc3\xa4tyn rovastin (luostarissa arkkimandriitan) per\xc3\xa4ss\xc3\xa4 ja suutelee p\xc3\xb6yd\xc3\xa4n joka kulmaa. P\xc3\xb6yd\xc3\xa4n ja piispan edess\xc3\xa4 h\xc3\xa4n kumartaa maahan. Lopuksi vihitt\xc3\xa4v\xc3\xa4 polvistuu p\xc3\xb6yd\xc3\xa4n eteen ja piispa toimittaa k\xc3\xa4ttenp\xc3\xa4\xc3\xa4llepanemisen, jonka j\xc3\xa4lkeen vihitty puetaan papillisiin vaatteisiin ja saa lopuksi avatun toimituskirjan k\xc3\xa4teens\xc3\xa4; nyt piispa tuo vihityn kansan eteen ja lausuu: Aksios, mihin kirkkokansa vastaa: Aksios, aksios, aksios._NEWLINE_Lopuksi vihitty lukee ambonintakaisen rukouksen merkkin\xc3\xa4 vihkimyksest\xc3\xa4\xc3\xa4n._NEWLINE_Diakoni vihit\xc3\xa4\xc3\xa4n vasta anaforan loppusiunauksen j\xc3\xa4lkeen merkkin\xc3\xa4 siit\xc3\xa4, ett\xc3\xa4 h\xc3\xa4n on vain avustaja anaforan toimittamisessa. Pukemisen j\xc3\xa4lkeen vihitty saa k\xc3\xa4teens\xc3\xa4 ripidin, jota pitelee hetken ajan pyhitettyjen ehtoollislahjojen yl\xc3\xa4puolella._NEWLINE_Muuten seremonia on l\xc3\xa4hes samanlainen kuin papin vihkiminen, johdattajana on vain ylidiakoni. Juuri vihitty diakoni ilmoittaa vihkimyksest\xc3\xa4\xc3\xa4n lukemalla viimeisen ektenian.'